У Вікіпедыі ёсць артыкулы пра іншых асоб з прозвішчам Струміла.
**А́нджэй Струмі́ла** (польск.: Andrzej Strumiłło; 23 кастрычніка 1927, Вільня — 9 красавіка 2020, Сувалкі) — польскі мастак беларускага паходжання, графік, скульптар, фатограф, паэт, пісьменнік, сцэнограф. Лаўрэат залатога медаля «За заслугі ў культуры Gloria Artis».

Біяграфія
---------

Нарадзіўся 23 кастрычніка 1927 года ў Вільні. Дзяцінства правёў у родным засценку маці — Суданах пад Свянцянамі. Да Другой сусветнай вайны быў міністрантам у касцёле Святых Пятра і Паўла на Антокалі. Навучаўся ў Дзяржаўнай вышэйшай школе пластычных мастацтваў у Лодзі, а ў 1950 годзе атрымаў дыплом выпускніка Акадэміі прыгожых мастацтваў у Кракаве.

У 1949—1953 працаваў асістэнтам у абодвух вучылішчах. З 1956 года праектаваў выставачныя павільёны для Польскай гандлёвай палаты.

У 1977—1980 — кантрактны прафесар Кракаўскай АПМ, у 1987—1988 — выкладчык сувалкаўскай філіі Акадэміі каталіцкай тэалогіі. У 1982—1984 займаў пасаду кіраўніка графічнай майстэрні пры сакратарыяце Арганізацыі Аб’яднаных Нацый у Нью-Ёрку. Вярнуўшыся ў Польшчу, пасяліўся на Чорнай Ганчы, «каб быць бліжэй да Вільні».

Памёр раніцай 9 красавіка 2020 года ў Сувалках. 15 красавіка пасля жалобнай імшы, якую адслужылі ў касцёле Беззаганнага Зачацця Найсвяцейшай Дзевы Марыі ў Віграх, урна з прахам мастака была пахаваная на парафіяльных могілках у Магдалянове[pl].

Творчасць
---------

Выдаў два зборнікі паэзіі: *Moje* і *Jak*. У 2008 годзе выйшаў збор артыкулаў і ілюстрацый *Factum est* (лац.: Стала так), а ў 2009 — «Ja. Poezje wybrane». Разам з Чэславам Мілашам і Томасам Венцлавам быў ініцыятарам выдання «Кнігі Вялікага Княства Літоўскага» — зборніку эсэ беларускіх, літоўскіх і польскіх аўтараў.

У 2008 годзе ў Сувалках адкрылася галерэя мастака, дзе выстаўленыя карціны, скульптуры, фотаздымкі і рысункі Анджэя Струмілы.

Дачыненні з Беларуссю
---------------------

У Беларусі неаднаразова праходзілі выстаўкі Струмілы. Падчас сустрэчы са студэнтамі Беларускай дзяржаўнай акадэміі мастацтваў у 2017 годзе ён падкрэсліў, што з’яўляецца «грамадзянінам ВКЛ» і лічыць Беларусь сваёй Бацькаўшчынай.

|  |  |  |
| --- | --- | --- |
| "| Беларусь, мінская зямля — гэта мая Бацькаўшчына. Мой дзед і мой бацька нарадзіліся ў Мінску. Я ў Мінску сам бываў, ёсць у мяне сябры, аўтары, дзеячы культуры. Беларуская мова вельмі блізкая майму сэрцу. | "|

Памяць
------

Фільм «Сума» («Summa») беларускага рэжысёра Андрэя Куцілы пра Анджэя Струмілу прызнаны найлепшай сярэднеметражнай стужкай на фестывалі дакументальнага кіно ў Амстэрдаме.

Узнагароды
----------

* Прэмія Міністэрства культуры і мастацтва II ступені (1969)
* Дзяржаўная прэмія II ступені (1974)

Зноскі
------

1. ↑  Andrzej Strumiłło //
2. ↑  The Fine Art Archive — 2003. Праверана 1 красавіка 2021.<a href='https://wikidata.org/wiki/Track:Q10855166'></a>
3. ↑  Беларуская служба Радыё «Свабода» — 1954. Праверана 9 красавіка 2020.<a href='https://wikidata.org/wiki/Track:Q13028748'></a><a href='https://wikidata.org/wiki/Track:Q485500'></a>
4. 1 2  «Znad East River nad Czarną Hańczę» — artykuł w GAZECIE Dzienniku Polonii w Kanadzie  (польск.)
5. ↑  Notatka w portalu FilmPolski.pl  (польск.)
6. ↑  У Польшчы памёр вядомы мастак Анджэй Струміла, які называў Беларусь сваёй Бацькаўшчына **(нявызн.)**. *Людзі*.  Радыё «Свабода» (9 красавіка 2020). Праверана 9 красавіка 2020.
7. ↑  Andrzej Strumiłło (польск.).  UM Suwałki. Архівавана з першакрыніцы 4 мая 2013. Праверана 16 красавіка 2020.
8. 1 2 3  Памёр Анджэй Струміла. Вядомы мастак, які лічыў Беларусь сваёй Бацькаўшчынай https://nashaniva.by/?c=ar&i=249644
9. 1 2  Wywiad przeprowadzony przez National Geographic  (польск.)
10. ↑  Centrum Sztuki Współczesnej — Galeria Andrzeja Strumiłły w Suwałkach  (польск.)
11. ↑  Powstało Centrum Sztuki Współczesnej — Galeria Andrzeja Strumiłły **(нявызн.)**.  wp.pl (23 снежня 2008). Архівавана з першакрыніцы 26 снежня 2008. Праверана 16 красавіка 2020.

Спасылкі
--------

* Лагатып Вікісховішча На Вікісховішчы ёсць медыяфайлы па тэме Анджэй Струміла
* Цэнтр сучаснага мастацтва — Галерэя Анджэя Струмілы (польск.)

|  |  |
| --- | --- |
| ⚙️   Тэматычныя сайты | Internet Speculative Fiction Database · RKDartists |
| 

| Нарматыўны кантроль |
| --- |
| BNF: 121971295 · CiNii: DA14593013 · CONOR: 240651363 · GND: 124406831 · ISNI: 0000 0001 0864 6824 · LCCN: n50010518 · NKC: xx0034497 · NLP: A12154490 · NTA: 067513565 · NUKAT: n94002362 · SUDOC: 030585287 · VIAF: 4977442 |

 |